
Egy családi vállalkozás vizsgálata a szervezeti stratégia és a HR stratégia tükrében

Kulcsszavak: szervezeti stratégia, hr stratégia, kkv, családi vállalkozás
Kutatási témám a szervezeti stratégia és az emberi erőforrás stratégia kapcsolata, legfontosabb céljai és kialakításának módszerei. Dolgozatomban egy közepes méretű, családi vállalkozás elemzésének segítségével igyekszem bemutatni azt, hogy milyen problémák adódhatnak a nem jól kommunikált vállalati stratégia kapcsán, és hogy ez milyen kihatást gyakorolhat az emberi erőforrással kapcsolatos stratégiák kialakítására, az egyes HR folyamatok működésére, valamint a munkavállalók hatékonyságára.
A témaválasztásom oka az, hogy úgy látom, hogy a magyarországi KKV szektor, amely a gazdaság egyik motorjának tekinthető, a hazai viszonylatokban bizonyos vállalatirányítási technikák tekintetében el van maradva, aminek köszönhetően versenyhelyzetük gyengülhet a piacon.
Dolgozatomban tisztázom azokat a fogalmakat, amelyek nézeteim és tapasztalatim szerint fontosak lehetnek egy KKV számára a témával kapcsolatban. Röviden bemutatom a szervezeti stratégia és a HR stratégia kialakításának fontosságát és lehetséges módszereit, valamint a különböző HR folyamatok szerepét. Így kitérek a munkavégzési rendszerek, az emberi erőforrás-áramlás, a teljesítménymenedzsment, a kompenzáció és javadalmazás valamint az emberi erőforrás-fejlesztés témakörökre.
A dolgozatom célja nem az volt, hogy bemutassa az egyes HR folyamatok stratégiai kidolgozásának részletes módszereit. E helyett arra igyekeztem rávilágítani a figyelmet, hogy a szervezeti stratégia és a humán erőforrással kapcsolatos folyamatok tervezésének kapcsolata szorosan összefügg és a hangsúly ezek összehangolásán van, annak érdekében, hogy a cég hosszú távon elérje céljait.
Bízom benne, hogy tanulmányomból nem csak az adott vállalat tudja majd levonni következtetéseit, hanem minden olyan kis- és középvállalati vezetőnek iránymutatást adhat, akik nyitottak az új módszerek bevezetésére és hisznek abban, hogy tervek, és a terveket megvalósító emberek nélkül vállalkozásuk hosszú távon nem tudja megállni a helyét a gyorsan változó és új kihívásokkal teli gazdasági környezetben.



